《述怀二首 其二》
元代·龚璛

葺荷不用织，采莲尚可食。芳时安可常，秋风鸣槭槭。

美人明月珰，青霓以为裳。手揽北斗柄，低昂挹天浆。

天浆解渴心，下土何茫茫。九牡阊阖开，寸诚函绿章。

焉得飞仙术，与陪鸾鹤翔。所忧岁年驶，敢畏道阻长。

启户辨夜色，驱车溯晨光。终然江海澨，临路空徬徨。

作者简介：璛字子敬，宋司农卿潗之子，自高邮再徙平江，家焉。宋亡，例遣北上，潗行至莘县，不食卒，璛悲不自胜，叹曰：国亡家破，吾兄弟不能力振门户，独不可为儒以自奋邪！与其弟理刻苦于学。戴帅初、仇仁近、胡汲仲皆与为忘年交，声誉籍甚。人称曰「两龚」，以比汉「两龚」云。